Thor Erik Høiskar

**Thor Erik Svendsen Høiskar** (født 1966) er en norsk jurist og statsadvokat. Han har tidligere arbeidet som konsernadvokat i DNB og lagdommer i Hålogaland lagmannsrett. I ungdomsårene spilte han i Hjertesvikt A/S, som var det første punkbandet fra Bodø.

Høiskar har vært aktor i flere store straffesaker. I 2024 var han aktor i Omegle-saken som involverte 250 fornærmede, hvorav 189 er blitt identifisert. Saken omtales som en av Norgeshistoriens største overgrepssaker. Han har også prosedert en rekke saker for Norges Høyesterett. 

## Bakgrunn
Høiskar er født og oppvokst i Bodø og har to barn. Han avla juridisk embetseksamen (cand.jur.) ved Universitetet i Oslo i 1994, og begynte karrieren som advokatfullmektig i DNB før han ble dommerfullmektig i Vesterålen tingrett i 1997. Fra 2001 til 2003 var han direksjonssekretær i DNB, og deretter advokat i Nordlandsbanken, frem til han i 2013 ble utnevnt til statsadvokat ved Nordland statsadvokatembeter av Kongen i statsråd.

Fra 2022 til 2023 var han konstituert som lagdommer i Hålogaland lagmannsrett i Tromsø. Etter endt periode vendte han tilbake til sin stilling som statsadvokat. 

Han tjenestegjorde som militærjurist i Heimevernet fra 2006 til 2024 og oppnådde majors grad.

## Utvalgte saker
### Nord-Norges nest største narkotikasak
I 2019 tok statsadvokat Høiskar ut tiltale mot 9 personer i det som er Nord-Norges nest største og Nordlands største narkotikasak. Tiltalen omfattet et narkotikanettverk der de 9 tiltalte hadde ansvar for ulike deler av virksomheten, som omfattet import, distribusjon, finansiering og videresalg av amfetamin og hasj med utgangspunkt i Lofoten. Det ble gjort beslag på omkring 7,5 kilo hasj og 14 kilo amfetamin, noe som utgjør det største amfetaminbeslaget i Nordlands historie. Nettverket forsynte flere kommuner i Nordland med narkotika.

Saken gikk for Salten tingrett i februar 2020, og det ble satt av lang tid til behandlingen, da en stor mengde bevis skulle legges frem. I retten uttalte Høiskar: «*Dette er ikke en komplisert sak, men det er litt som å se på [[Detektimen]] - du skjønner ikke hvorfor denne detaljen er viktig før du kommer på et senere tidspunkt i saken*». 

Sakens store omfang medførte at det var svært folksomt i rettssalen under behandlingen. Det var ni tiltalte, ni forsvarere, fire dommere og meddommere, samt tre fra aktoratet. I tillegg var det flere tolker til stede, samt politiets vaktstyrke som besto av «en viss mengde folk», slik en politibetjent beskrev det.

Alle de ni tiltalte ble dømt til fengselsstraff (noen betinget) av varierende lengde, med en samlet straff på nærmere 50 års fengsel. Importøren (hovedmannen) fikk den strengeste straffen og ble dømt til over 10 års fengsel for sin rolle i nettverket.

### Narkotika-saken mot Øystein Meier Johannessen
I 2021 førte Høiskar en narkotikasak for lagmannsretten mot grunnleggeren av Samfunnspartiet og politiker Øystein Meier Johannessen, etter at politiet våren 2020 fant sopp, amfetamin, MDMA og LSD hjemme hos ham. Behandlingen av saken foregikk i Hålogaland lagmannsrett, og advokat John Christian Elden var forsvarer for Johannessen. Saken var av prinsipiell betydning da Johannessen, som medlem av trossamfunnet «Norges Psykedeliske Tros-og Livssynssamfunn», mente at han kunne bruke narkotika lovlig så lenge det var som en del av sin religionsutøvelse.

Ifølge Johnnessen brukte medlemmene av trossamfunnet psykedeliske stoffer som sakramenter, blant annet for å bli «mer empatiske og bedre mennesker». Spørsmålet om hvor langt religionsfriheten strekker seg ble dermed satt på spissen i saken.  

I lagmannsretten ble Johannessen dømt til 60 dagers betinget fengsel, med en prøvetid på to år, i tråd med Høiskars påstand. Elden anket dommen til Høyesterett, som avviste saken.  Saken ble deretter klaget inn til Strasbourg og Den europeiske menneskerettsdomstolen (EMD), som i 2022 besluttet at de ikke ville behandle den. 

### Omegle-saken
I 2023 ble en av Norgeshistoriens største overgrepssaker avdekket via en Vipps-overføring. Overgrepene skjedde på nettstedet Omegle, hvor en mann i 50-årene fikk barna til å utføre seksuelle handlinger mot seg selv og andre mens overgriperen filmet. 

Det er over 250 fornærmede i saken, hvorav 189 er blitt identifisert. De fornærmede er fra hele landet og ifølge politiet mellom 6 og 14 år. Høiskar tok ut tiltale mot mannen, som er tidligere skoleansatt, i mars 2024. Det mest alvorlige tiltalepunktet hadde en strafferamme på 21 år i fengsel. Saken gikk for Salten og Lofoten tingrett i juni 2024 og Høiskar la ned påstand om 20 års forvaring med en minstetid på 13 år.

Fem måneder etter rettssaken var det fortsatt ikke kommet dom i saken. Årsaken var at partene måtte møtes i retten på nytt fordi det oppsto et juridisk spørsmål om hvorvidt det er straffbart å medvirke til at to barn utfører seksuelle handlinger mot hverandre. Tiltaltes forsvarer, Sol Elden, hevdet at forholdet ikke er straffbart. Høiskar, på vegne av påtalemyndigheten, motsatte seg dette og viste til Høyesteretts praksis i andre saker.

29. november 2024 ble det kjent at mannen dømmes til 20 års fengsel for 215 seksuelle overgrep og krenkende atferd mot barn. Han ble også dømt for flere tilfeller av medvirkning. I tillegg ble han dømt til å betale 28 millioner kroner i oppreisningserstatning. Dommen ble anket til lagmannsretten 12. desember 2024.

I lagmannsretten ble det 2. april 2025 kjent at mannen er dømt til 20 års fengsel og pålagt å betale 28 millioner kroner i oppreisningserstatning. Dommen gjelder samtlige forhold i tiltalen, som totalt omfatter 251 overgrep mot barn.

Mannen anket lagmannsrettens dom til Norges Høyesterett. Den 29. august 2025 ble det kjent at Høyesterett avviste anken til mannen. Dermed er dommen fra lagmannsretten rettskraftig. 

Omegle ble lagt ned i november 2023 etter stor kritikk mot chattetjenesten.

## Musikk
I 1980-årene var han medlem av bandene Hjertesvikt A/S og Ny Gate, hvor han blant annet spilte sammen med Petter Pogo, som senere vant Spellemannprisen med Jokke & Valentinerne i 1991. I 1982 dro han på norgesturné med Hjertesvikt A/S, og opptrådte på kjente scener som Club 7 og Afrika i Oslo. På Afrika-konserten hadde Raga Rockers sin debut som oppvarming for Hjertesvikt A/S. 

Han var med på TV-opptredener med både Hjertesvikt A/S og Ny Gate. I 1983 fremførte han to låter med Hjertesvikt A/S i programposten «Musikk Landet Rundt» i programmet *[[Flimra]]* på NRK, og i 1985 ble musikkvideoen «Blå Korridor» med Ny Gate sendt på programserien *Nordnorsk rock på bordet* på NRK, med Erik Meyn som programleder. TV-opptredenene bidro til å gi dem et publikum på landsbasis.

## Diskografi
### [[Hjertesvikt A/S]]
* *Splitt* 7" EP (1999) 

### Ny Gate
* *Demo* (1984), album på kassett
* «Blå koridor» (1984), singel på kassett
* *Ny Gate* (1986), album på LP

## Publikasjoner
* 

## Referanser